**Două mere**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar e toamnă. Zile calde.

Frunza ruginie cade.

Frumuşel cei mici se spală

Şi se duc cuminţi la şcoală.

Maică în ghiozdan le pune

Câte două mere bune

Şi creioane, cărţi, caiete

Şi le dă în mâini buchete.

Eu sunt mic, rămân acasă,

Vreau să plâng, că nu mă lasă…

Şi-mi aduce mama mie

Mere mari, o farfurie.

Însă ce să fac cu ele?

Fie chiar să-mi dea şi-o poală.

Eu vreau două, două mere,

Dar să le mănânc la şcoală.